
L E G E 

pentru modificarea şi completarea Legii nr.192-XIV 

din 12 noiembrie 1998 privind Comisia Naţională 

a Valorilor Mobiliare



Parlamentul adoptă prezenta lege organică.


Articol unic.  – Legea nr.192-XIV din 12 noiembrie 1998 privind Comisia Naţională a Valorilor Mobiliare (Monitorul Oficial al Republicii Moldova, 1999, nr.22-23, art.91), cu modificările  ulterioare,  se modifică şi se completează după cum urmează:


1. La articolul 1, alineatul (1)  va avea următorul cuprins:


„(1) Comisia Naţională a Valorilor Mobiliare, denumită în continuare Comisia Naţională, este o autoritate autonomă a administraţiei publice care reglementează, supraveghează, controlează respectarea legislaţiei pe piaţa valorilor mobiliare şi activitatea participanţilor la ea.
În acest scop, Comisia Naţională este învestită cu putere de decizie, de dispensă, de interdicţie, de intervenţie, de control şi de sancţionare disciplinară şi administrativă, în condiţiile legislaţiei.”

2. Articolul 6 va avea următorul cuprins:

„Art.6 – (1) Comisia Naţională se finanţează integral din veniturile obţinute în formă de taxe,  precum  şi  în formă de plăţi  pentru prestarea de servicii.


(2) Veniturile Comisiei Naţionale se formează din:

a) taxe de 0,5 la sută din suma emisiunii valorilor mobiliare;

b) taxe de 0,1 la sută din suma emisiunii valorilor mobiliare efectuate în scopul consolidării, fracţionării, denominalizării sau convertirii valorilor mobiliare emise anterior;

c) taxe de 0,1 la sută din valoarea tranzacţiilor derulate pe piaţa bursieră în regim de licitaţii;

d) taxe de 0,5 la sută din valoarea tranzacţiilor de vînzare-cumpărare a valorilor mobiliare, efectuate pe piaţa extrabursieră, cu excepţia tranzacţiilor specificate în anexa la bugetul Comisiei Naţionale;

e) veniturile de la alte tranzacţii civile stabilite în anexa la bugetul Comisiei Naţionale;

f) plata pentru orice autorizare, dispensă, certificare, aprobare, înregistrare sau permisiune acordate de Comisia Naţională, precum şi pentru modificarea actelor respective;

g) plata pentru  asistenţă, consultare, expertiză în domeniul pieţei valorilor mobiliare; 

h) plata pentru  instruirea, reciclarea şi atestarea specialiştilor în vederea activităţii pe piaţa valorilor mobiliare;

i) veniturile de la editarea publicaţiilor  periodice de specialitate ale Comisiei Naţionale;

j) plata pentru formarea şi întreţinerea bazei informaţionale publice privind emitenţii, titularii de licenţe şi funcţionarea pieţei valorilor mobiliare; 

k) plata pentru acordarea de licenţe în conformitate cu legislaţia;

l) sumele sancţiunilor pentru contravenţiile administrative, aplicate  în conformitate cu legislaţia;

m)  alte taxe şi  plăţi.

(3) Mărimea concretă a taxelor şi plăţilor specificate la alin.(2) lit.e)-j) şi m)  se stabileşte în anexa la bugetul Comisiei Naţionale.

(4) Mijloacele financiare specificate la alin.(2) se acumulează la un cont special al  trezoreriei. Dezafectarea acestor mijloace nu se admite.

(5) Soldul mijloacelor acumulate şi neutilizate în decursul anului financiar rămîne disponibil pentru anul financiar următor.

(6) Bugetul Comisiei Naţionale se aprobă prin hotărîre a Parlamentului după examinarea şi avizarea lui pozitivă de către Comisia pentru economie, industrie, buget şi finanţe. Proiectul  bugetului său  pentru anul  financiar următor Comisia Naţională  îl  prezintă  Parlamentului  pînă  la 1 noiembrie.”

3. La articolul 9, alineatul (2) va avea următorul cuprins:

 „(2) În scopul asigurării transparenţei şi dezvăluirii de către toţi participanţii pieţei valorilor mobiliare a informaţiei referitoare la activitatea lor financiară şi la evenimentele şi acţiunile ce afectează această activitate, precum şi în scopul informării acţionarilor despre adunările generale, Comisia Naţională fondează publicaţiile sale periodice de specialitate.”

4. Articolul 12: 

alineatul unic devine alineatul (1); 

după alineatul  (1) se introduc două alineate noi, care devin alineatele  (2) şi (3), cu  următorul cuprins:

„(2) Membrii Comisiei Naţionale sînt funcţionari publici.

(3) Gradele de calificare se conferă membrilor Comisiei Naţionale de către Comisia de atestare a Parlamentului.”

5. La articolul  15, alineatul (1) va avea următorul cuprins:

„(1) Structura aparatului executiv al Comisiei Naţionale, compus din departamente şi secţii, schema de încadrare, numărul  limită de personal şi remunerarea membrilor Comisiei Naţionale şi a personalului aparatului executiv  se stabilesc în Regulamentul Comisiei Naţionale.”

